-Төшөм иҫ киткес матур. Тыңла, әләйһә, -ти ҙә ҡортҡа һөйләй ҙә башлай. – Бөгөн уландарым, ҡыҙҙарым менән күмәкләшеп ошо өйҙө күтәргәнебеҙҙе күрҙем. Беҙҙе Вәлишә өйҙән ҡыуып сығарып,унда үҙе күсенгәс, мунсала йәшәй башлағайныҡ бит. Яуыз бер нәмәбеҙҙе лә алырға рөхсәт итмәне. Балалар иҙәнгә түшәлгән септәлә йоҡлап йөрөнө. Ыҙаланып булһа ла аяҡ менән балсыҡ баҫып, самандан төкәтмә эшләп ҡуйҙыҡ мунсаға. Түбәһен дә лапаҫ һымаҡ эшләнек. Көндәшемдең оло ҡыҙы Тайышта кейәүҙә ине. Беҙҙең хәлде ишеткәс бер кәзә килтереп киттеләр. Һөтлө ине, мәхлүк, ярҙамы ҙур булды. Үҙе йыл да өс бәрәс килтерҙе.